Id-Direttiva tal-Kummissjoni 2000/1/KE
ta' l-14 ta' Jannar 2000
li taddatta għall-progress tekniku d-Direttiva tal-Kunsill 89/173/KEE fir-rigward ta' ċerti komponenti u karatteristiċi ta' tratturi bir-roti għall-agrikoltura jew għall-forestrija
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat t-Trattat li jistabbilixxi l-Komunitajiet Ewropej,
Wara li kkunsidrat d-Direttiva tal-Kunsill 74/150/KEE ta' l-4 ta' Marzu 1974 dwar l-approssimazzjoni tal-liġijiet ta' l-Istati Membri li jirrelataw ma’ l-approvazzjoni tat-tip ta' tratturi bir-roti għall-agrikoltura jew għall-forestrija [1], kif l-aħħar emendata mid-Direttiva tal-Parlament Ewropew u tal-Kunsill 97/54/KE [2], u b'mod partikolari l-Artikolu 11 tagħha,
Wara li kkunsidrat d-Direttiva tal-Kunsill 89/173/KEE tal-21 ta' Diċembru 1988 dwar l-approssimazzjoni tal-liġijiet ta' l-Istati Membri li jirrelataw ma’ ċerti komponenti u karatteristiċi ta' tratturi bir-roti għall-agrikoltura jew għall-forestrija [3], kif l-aħħar emendata bid-Direttiva 97/54/KE, u partikolarment l-Artikolu 9 tagħha,
Billi:
(1) Sabiex jittieħed kont tal-progress tekniku, huwa issa neċessarju li jiġu riveduti ċerti disposizzjonijiet li jikkonċernaw id-dimensjonijiet u l-masses, u partikolarment dawk ta' agganċjar mekkaniku, sabiex isir l-aħjar użu possibbli ta' l-istandards ISO; u, sabiex titjieb is-sigurtà, l-arranġamenti ta' testing għandhom jiġu speċifikati fid-Direttiva 89/173/KEE, għall-konfigurazzjonijiet kollha possibbli.
(2) Id-disposizzjonijiet ta' din id-Direttiva huma skond l-opinjoni tal-Kumitat għall-Addattament għall-Progress Tekniku stabbiliti bl-Artikolu 12 tad-Direttiva 74/150/KEE,
ADOTTA DIN ID-DIRETTIVA:
Artikolu 1
L-Annessi I, II, IV u V tad-Direttiva 89/173/KEE huma hawnhekk emendati kif stabbilit fl-Anness ma’ din id-Direttiva.
Artikolu 2
1. Mill-1 ta' Lulju 2000, l-Istati Membri ma jistgħux:
- jirrifjutaw li jagħtu approvazzjoni tat-tip KE, sabiex joħroġ id-dokument previst fit-tielet inċiż ta' l-Artikolu 10(1) tad-Direttiva 74/150/KEE, jew biex jagħtu approvazzjoni tat-tip nazzjonali, fir-rigward ta' tip ta' trattur, jew
- jipprojbixxu d-dħul fis-servizz ta' tratturi,
jekk it-tratturi in kwistjoni jissodisfaw il-ħtiġiet tad-Direttiva 89/173/KEE, kif emendata b'din id-Direttiva.
2. Mill-1 ta' Jannar 2001, Stati Membri:
- ma jistgħux aktar joħorġu d-dokument previst fit-tielet inċiż ta' l-Artikolu 10(1) tad-Direttiva 74/150/KEE fir-rigward ta' tip ta' trattur li ma jissodisfax il-ħtiġiet tad-Direttiva 89/173/KEE, kif emendata b'din id-Direttiva,
- jistgħu jirrifjutaw li jagħtu l-approvazzjoni tat-tip nazzjonali fir-rigward ta' trattur li ma jissodisfax il-ħtiġiet tad-Direttiva 89/173/KEE, kif emendata b'din id-Direttiva.
Artikolu 3
1. L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi neċessarji sabiex jikkonformaw ma’ din id-Direttiva sa mhux aktar tard mit-30 ta' Ġunju 2000. Għandhom minnufih jinfurmaw lill-Kummissjoni bihom.
Meta l-Istati Membri jadottaw dawn id-disposizzjonijiet, għandu jkollhom referenza għal din id-Direttiva jew ikollhom magħhom din ir-referenza fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir din ir-referenza.
2. L-Istati Membri għandhom jikkomunikaw lill-Kummissjoni t-test tad-disposizzjonijiet prinċipali ta' liġi domestika li huma jaddottaw fil-qasam irregolat b'din id-Direttiva.
Artikolu 4
Din id-Direttiva għandha tidħol fis-seħħ fl-20 jum wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 5
Din id-Direttiva hija indirizzata lill-Istati Membri.
Magħmula fi Brussel, fl-14 ta' Jannar 2000.